CELEX: 32016D2357
Language: lt
Date: 1482105600000
Title: 2016 m. gruodžio 19 d. Komisijos sprendimas (ES) 2016/2357 dėl Graikijos aviacijos akademijos (Graikijos ATA) išduodamų pažymėjimų ir pagal juos išduodamų 66 dalies licencijų faktinės neatitikties Europos Parlamento ir Tarybos reglamentui (EB) Nr. 216/2008 ir jo įgyvendinimo taisyklėms (pranešta dokumentu Nr. C(2016) 8645)

21.12.2016   
            
            
               LT
            
            
               Europos Sąjungos oficialusis leidinys
            
            
               L 348/72
            
         KOMISIJOS SPRENDIMAS (ES) 2016/2357
   2016 m. gruodžio 19 d.
   dėl Graikijos aviacijos akademijos (Graikijos ATA) išduodamų pažymėjimų ir pagal juos išduodamų 66 dalies licencijų faktinės neatitikties Europos Parlamento ir Tarybos reglamentui (EB) Nr. 216/2008 ir jo įgyvendinimo taisyklėms
   
      
         (pranešta dokumentu Nr. C(2016) 8645)
      
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), ypač į jo 11 straipsnio 2 dalį,
   pasikonsultavusi su Skrydžių saugos komitetu,
   kadangi:
   
               (1)
            
            
               2014 m. vasario mėn. Europos aviacijos saugos agentūra (toliau – agentūra) atliko Graikijos civilinės aviacijos administracijos (toliau – Graikijos CAA) tinkamumo skraidyti srities standartizacijos patikrą (AIR.EL.02.2014). Per šią Komisijos įgyvendinimo reglamente (ES) Nr. 628/2013 (2) dėl agentūros darbo metodų, taikomų atliekant standartizacijos patikrinimus ir vykdant Reglamente (EB) Nr. 216/2008 nustatytų taisyklių taikymo stebėseną, nurodytą patikrą nustatyta neatitiktis, kurios laiku nepašalinus gali kilti saugos problemų (D klasės išvada);
            
         
               (2)
            
            
               neatitiktis susijusi su įtariamu sukčiavimu per egzaminus pagal 147 dalį patvirtintoje techninės priežiūros mokymo organizacijoje – Graikijos aviacijos akademijoje (toliau – Graikijos ATA), kurios patvirtinimo numeris – EL.147.0007. Saugos problemų klausimas iškeltas dėl tikimybės, kad orlaivių techninę priežiūrą atliekantiems už išleidimą atsakingiems darbuotojams 66 dalies licencijos buvo suteiktos remiantis Graikijos ATA pripažinimo pažymėjimais, kuriuos ji, įtariamai sukčiaudama, išdavė pagal Komisijos reglamento (ES) Nr. 1321/2014 (3) III priedą (66 dalį), ir tie darbuotojai naudojasi teisėmis ir išleidžia orlaivius po techninės priežiūros neturėdami būtinų pagrindinių žinių apie orlaivius;
            
         
               (3)
            
            
               2014 m. vasario 26 d. Graikijos CAA panaikino Graikijos ATA patvirtinimą ir informavo visų valstybių narių kompetentingas institucijas apie tikimybę, kad Graikijos ATA yra nesąžiningai išdavusi pripažinimo pažymėjimų;
            
         
               (4)
            
            
               2014 m. liepos 3 d. agentūra ir Graikijos CAA sutarė dėl taisomųjų veiksmų plano, kuris, be kita ko, apėmė pripažinimo pažymėjimų, kuriais remdamosi valstybių narių kompetentingos institucijos išdavė 66 dalies licencijas, ir pripažinimo pažymėjimų, kuriais remiantis 66 dalies licencijos dar neišduotos, tyrimus;
            
         
               (5)
            
            
               2014 m. gruodžio 9 d. agentūra išleido Saugos informacijos biuletenį Nr. 2014-32, kuriame informavo apie galimą saugos problemą, susijusią su įtariamu Graikijos ATA sukčiavimu per egzaminus ir rekomendavo valstybių narių kompetentingoms institucijoms imtis konkrečių priemonių šiai padėčiai ištaisyti;
            
         
               (6)
            
            
               2016 m. balandžio mėn. agentūra atliko kitą Graikijos CAA standartizacijos patikrą. Per patikrą agentūra peržiūrėjo sutartą taisomųjų veiksmų planą ir padarė išvadą, kad iki sutartų terminų Graikijos CAA nesugebėjo tinkamai įgyvendinti sutartų veiksmų. Todėl 2016 m. gegužės mėn. agentūra pagal Įgyvendinimo reglamento (ES) Nr. 628/2013 22 straipsnio 3 dalį paskelbė papildomą ataskaitą, skirtą Graikijos CAA;
            
         
               (7)
            
            
               Graikijos CAA pakankamai neištyrė Graikijos ATA, kad galėtų nustatyti įtariamus šios organizacijos sukčiavimo atvejus, ir išsamiai neištyrė 66 dalies licencijų, kurios buvo išduotos remiantis Graikijos ATA išduotais pripažinimo pažymėjimais, todėl galima saugos problema lieka nepašalinta. Problema kyla dėl pripažinimo pažymėjimų, kuriuos Graikijos ATA išdavė remdamasi išlaikytais techninių modulių (7, 11, 12, 13, 14, 15, 16, 17 modulių) pagrindinių žinių egzaminais;
            
         
               (8)
            
            
               atsižvelgdama į tai, kas išdėstyta, agentūra paprašė Komisijos užtikrinti, kad Reglamento (EB) Nr. 216/2008 11 straipsnio 1 dalis nebebūtų taikoma pripažinimo pažymėjimams, kuriuos Graikijos ATA išdavė remdamasi išlaikytais techninių modulių pagrindinių žinių egzaminais, ir valstybių narių kompetentingų institucijų, remiantis šiais pripažinimo pažymėjimais, išduotoms 66 dalies licencijoms. Be to, agentūros nuomone, turi būti reikalaujama, kad tos kompetentingos institucijos imtųsi tinkamų taisomųjų veiksmų ir apsaugos priemonių saugos rizikai pašalinti;
            
         
               (9)
            
            
               atsižvelgdama į agentūros atliktą analizę, Komisija daro išvadą, kad ši padėtis rodo sisteminius Graikijos CAA saugos priežiūros užduočių atlikimo ir pareigų vykdymo trūkumus, todėl išduodama pripažinimo pažymėjimus Graikijos ATA nesuteikia pakankamų garantijų. Taigi susijusioms kompetentingoms institucijoms būtina imtis taisomųjų veiksmų, kad šiomis aplinkybėmis užtikrintų reikiamą saugos lygį,
            
         PRIĖMĖ ŠĮ SPRENDIMĄ:
   1 straipsnis
   Faktinė neatitiktis
   Šie dokumentai faktiškai neatitinka Reglamento (EB) Nr. 216/2008 ir jo įgyvendinimo taisyklių:
   
               1.
            
            
               pripažinimo pažymėjimai, kuriuos pagal Reglamento (ES) Nr. 1321/2014 IV priedo (147 dalies) 147.A.145 dalies a punkto 4 papunktį ir III priedėlį išdavė Graikijos aviacijos akademija (Graikijos ATA), remdamasi išlaikytais techninių modulių pagrindinių žinių egzaminais, ir kuriuos kaip patvirtinamuosius dokumentus pateikė pareiškėjai, prašantys kompetentingos institucijos pagal to reglamento III priedo (66 dalies) 66.B.100 dalį išduoti 66 dalies licencijas;
            
         
               2.
            
            
               66 dalies orlaivių techninės priežiūros licencijos, kurias pagal Reglamento (ES) Nr. 1321/2014 III priedą (66 dalį) išdavė kompetentingos institucijos, remdamosi pripažinimo pažymėjimais, kuriuos Graikijos ATA pagal to reglamento IV priedo (147 dalies) 147.A.145 dalies a punkto 4 papunktį ir III priedėlį išdavė remdamasi išlaikytais techninių modulių pagrindinių žinių egzaminais.
            
         2 straipsnis
   Taisomieji veiksmai
   1.   Kompetentingos institucijos, kurios 66 dalies licencijas išdavė remdamosi Graikijos ATA išduotais pripažinimo pažymėjimais, kuriuos ji išdavė remdamasi išlaikytais techninių modulių pagrindinių žinių egzaminais, per tris mėnesius nuo pranešimo apie šį sprendimą dienos atlieka kiekvienos susijusios 66 dalies licencijos pakartotinį vertinimą, atsižvelgdamos į EASA saugos informacijos biuletenio Nr. 2014-32, kurį agentūra paskelbė 2014 m. gruodžio 9 d., naujausioje redakcijoje pateiktas rekomendacijas, ir nepažeisdamos šio sprendimo.
   2.   Atlikusios šį pakartotinį vertinimą, kompetentingos institucijos:
   
               a)
            
            
               pagal III priedo (66 dalies) 66.B.500 dalį apriboja arba atšaukia 66 dalies licenciją arba sustabdo jos galiojimą, jei tai pateisinama, atsižvelgiant į 1 straipsnį, ir
            
         
               b)
            
            
               visais atvejais pateikia Komisijai ir agentūrai pakartotinio vertinimo rezultatus.
            
         3 straipsnis
   Adresatai ir paskelbimas
   Šis sprendimas skirtas valstybėms narėms.
   Jis skelbiamas Europos Sąjungos oficialiajame leidinyje.
   
      Priimta Briuselyje 2016 m. gruodžio 19 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 79, 2008 3 19, p. 1.
   
      (2)  2013 m. birželio 28 d. Komisijos įgyvendinimo reglamentas (ES) Nr. 628/2013 dėl Europos aviacijos saugos agentūros darbo metodų, taikomų atliekant standartizacijos patikrinimus ir vykdant Europos Parlamento ir Tarybos reglamente (EB) Nr. 216/2008 nustatytų taisyklių taikymo stebėseną, kuriuo panaikinamas Komisijos reglamentas (EB) Nr. 736/2006 (OL L 179, 2013 6 29, p. 46).
   
      (3)  2014 m. lapkričio 26 d. Komisijos reglamentas (ES) Nr. 1321/2014 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (OL L 362, 2014 12 17, p. 1).